Document ID: 31988L0076

A Tanács irányelve
(1987. december 3.)
a gépjárművek motorjainak kipufogógázai által okozott levegőszennyezés elleni intézkedésekre vonatkozó tagállami jogszabályok közelítéséről szóló 70/220/EGK irányelv módosításáról
(88/76/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 100a. cikkére,
tekintettel a Bizottság javaslatára [1],
az Európai Parlamenttel együttműködve [2],
tekintettel a Gazdasági és Szociális Bizottság véleményére [3],
mivel intézkedések meghozatala szükséges annak érdekében, hogy a belső piac 1992. december 31-ig fokozatosan megvalósuljon; mivel a belső piac magában foglal egy belső határok nélküli olyan térséget, amelyben az áruk, a személyek, a szolgáltatások és a tőke szabad mozgása biztosított;
mivel az Európai Közösségnek a Tanács által 1973. november 22-én jóváhagyott első környezetvédelmi cselekvési programja szerint a gépjárművek kipufogógázai által okozott levegőszennyezés elleni küzdelemben a legújabb tudományos eredményeket is figyelembe kell venni, és a már elfogadott irányelveket ennek megfelelően módosítani kell; mivel a harmadik cselekvési program szerint további erőfeszítések szükségesek a gépjárműmotorok jelenlegi szennyezőanyag-kibocsátási szintjének jelentős csökkentése érdekében;
mivel a 70/220/EGK irányelv [4] rögzíti az ilyen motorok szénmonoxid- és el nem égetett szénhidrogének kibocsátása határértékeit; mivel ezeket a határértékeket először a 74/290/EGK irányelv [5] szállította lejjebb és a 77/102/EGK irányelv [6] alapján kiegészítette a megengedett nitrogénoxid-kibocsátás határértékeivel; mivel e három szennyező anyag határértékeit a 78/665/EGK [7] és a 83/351/EGK [8] irányelv folyamatosan lejjebb szállította;
mivel azok a munkák, amelyeket a Bizottság a gépjárműszektor területén érvényes szabályozások továbbfejlesztésére irányuló globális stratégia érdekében folytatott politikája keretében végez, megmutatták, hogy az európai ipar jelenleg rendelkezik olyan motortechnológiákkal, vagy fejleszt olyanokat, amelyek a határértékek újabb csökkentését lehetővé teszik; mivel a közösségi politika célkitűzéseit más területeken, főként az ésszerű energiafelhasználás területén, ez a csökkentés az említett időszak alatt nem veszélyezteti;
mivel az innovációs készséget és az ipari versenyképességet, mind a belső piacokon, mind a külföldi piacokon támogatni kell; mivel szükséges, hogy a Közösség intézkedéseket fogadjon el a gépjárművek kibocsátása vonatkozásában; mivel ezeknek az intézkedéseknek biztosítaniuk kell mind a környezetvédelem magas színvonalát, mind azt a lehetőséget, hogy olyan értékeket érjenek el, amelyek megfelelnek az európai feltételeknek, hogy hatásuk a környezetre végső soron azonos értékű legyen az Egyesült Államokban a gépjárművekre érvényes kipufogógáz-szabványokéval; mivel e célkitűzés elérése érdekében a gépjárművek egyes lökettérfogatai vonatkozásában különböző megoldást kell megvalósítani, hogy a Közösség előírásait, amennyire lehetséges, ésszerű költségekkel és különböző műszaki eszközökkel be lehessen tartani; mivel az 1,4 l motor-lökettérfogat alatti gépjárműosztályok határértékei megfelelnek az európai gyártók jelenlegi műszaki-gazdasági helyzetének a piac e területén; mivel az 1992/93. évekre a határértékeket 1987-ben kell meghatározni;
mivel ezen irányelv határértékei a 70/220/EGK irányelvben meghatározott vizsgálati módszeren alapulnak, azonban ez további kiigazítást igényel, hogy ne csak a sűrű forgalmú városi zónák feltételeinek feleljen meg, hanem a zónákon kívül esőknek is; az ennek elfogadására vonatkozó döntést legkésőbb 1987-ben meg kell hozni;
mivel a 70/220/EGK irányelv 5. cikke említi annak lehetőségét, hogy a mellékletek rendelkezéseit a műszaki fejlődéshez hozzáigazítsák;
mivel mindazon gépjárművek benzinmotorjait, amelyekre az irányelvek vonatkoznak, ólmozatlan benzinnel történő üzemeltetésre kell kialakítani, amelynek következtében az ólomalapú adalékok használata a tüzelőanyagokban megszüntethető, és ezzel döntő lépés történhet a környezet ezen elem által történő szennyezésének csökkentésére;
mivel az irányelv hatálya alá eső külső gyújtású motorokra vonatkozó előírásoknak a motorok által kibocsátott szennyező anyagok specifikus jellegére tekintettel összeegyeztethetőeknek kell maradniuk e motorok által kibocsátott egyéb szennyező anyagokra vonatkozó rendelkezések későbbi módosításaival a 72/306/EGK irányelvben [9] említettek szerint;
mivel az európai szabványok elfogadása és a módosított európai menetciklus bevezetése közötti időben kívánatos, hogy az olyan gépjárművek, amelyek a típusjóváhagyást az egyenértékű szabványok alapján a közösség exportpiacain megkapják, az EGK-típusjóváhagyást is megkaphassák;
mivel azok a tagállamok, amelyek ezt kívánják, az ezen irányelvben megállapított új határértékeket előzetesen alkalmazhatják a Szerződésben rögzített szabályok betartása mellett; viszont azok az országok, amelyek ezt a jogot igénybe veszik, nem tilthatják meg sem az országukban gyártott vagy külföldről behozott gépjárművek eladását, sem használatát, ha azok a közösségi előírásoknak megfelelnek,
ELFOGADTA EZT AZ IRÁNYELVET:
1. cikk
A 70/220/EGK irányelv I., II., III., VI. és VII. melléklete ezen irányelv melléklete szerint módosul. Egy új IIIA. melléklet kerül beillesztésre.
2. cikk
(1) 1988. július 1-jétől a tagállamok a motorok kipufogógázai által okozott levegőszennyezésre vagy a motorok tüzelőanyagokra vonatkozó követelményeire történő hivatkozással,
- nem tagadhatják meg valamely gépjárműtípus számára az EGK-típusjóváhagyás vagy a legutóbb a 87/403/EGK irányelvvel [10] módosított 70/156/EGK irányelv [11] 10. cikke (1) bekezdésének második francia bekezdésében előírt okiratok kiállítását vagy a nemzeti típusjóváhagyás megadását,
- nem tilthatják meg a gépjárművek első forgalomba helyezését,
amennyiben ez a gépjárműtípus vagy e gépjárművek légszennyezőgáz-kibocsátása, valamint a motor követelményei a tüzelőanyagok vonatkozásában megfelelnek a legutóbb ezen irányelvvel módosított 70/220/EGK irányelv rendelkezéseinek.
(2) A tagállamok 1988. október 1-jétől a 2000 cm3-nél nagyobb motor-lökettérfogatú gépjárműtípusokra,
1990. október 1-jétől az 1400 cm3-nél kisebb motor-lökettérfogatú gépjárműtípusokra,
1991. október 1-jétől 1400 cm3 és 2000 cm3 közötti motor-lökettérfogatú gépjárműtípusokra és 1994. október 1-jétől a sűrítéses gyújtású, közvetlen befecskendezésű motorral felszerelt azonos motor-lökettérfogatú gépjárműtípusokra,
- már nem adhatják ki a 70/156/EGK irányelv 10. cikke (1) bekezdésének utolsó francia bekezdésében előírt dokumentumot a gépjárműtípusokra,
- megtagadhatják a gépjárműtípusra a nemzeti típusjóváhagyás megadását,
ha az adott gépjárműtípus légszennyezőgáz-kibocsátása nem felel meg a legutóbb ezen irányelvvel módosított 70/220/EGK irányelv mellékleteiben foglalt követelményeknek.
(3) A tagállamok 1989. október 1-jétől 2000 cm3-nél nagyobb motor-lökettérfogatú gépjárműtípusokra,
1991. október 1-jétől 1400 cm3-nél kisebb motor-lökettérfogatú gépjárműtípusokra,
1993. október 1-jétől 1400 cm3 és 2000 cm3 közötti motor-lökettérfogatú gépjárműtípusokra és 1996. október 1-jétől sűrítéses gyújtású, közvetlen befecskendezésű motorral felszerelt azonos motor-lökettérfogatú gépjárműtípusokra,
megtilthatják a gépjárművek első forgalomba helyezését, amennyiben a gépjármű légszennyezőgáz-kibocsátása és a motor követelményei a tüzelőanyagok vonatkozásában nem felelnek meg a legutóbb ezen irányelvvel módosított 70/220/EGK irányelv mellékleteiben foglalt követelményeknek.
3. cikk
(1) A tagállamok megtagadhatják a nemzeti típusjóváhagyás, az EGK-típusjóváhagyás vagy a 70/156/EGK irányelv 10. cikk (1) bekezdésének második francia bekezdésében előírt okirat kiadását a külső gyújtású motorral felszerelt gépjárműveknél, amelyeknél a motor követelményei a tüzelőanyagok vonatkozásában nem felelnek meg a legutóbb ezen irányelvvel módosított 70/220/EGK irányelv mellékleteiben foglalt rendelkezéseknek, mégpedig
- 1988. október 1-jétől 2000 cm3-nél nagyobb motor-lökettérfogatú gépjárműtípusokra vonatkozóan, kivéve a 8.1. pontban meghatározott gépjárműveket,
- 1989. október 1-jétől az egyéb gépjárműtípusokra vonatkozóan.
(2) 1990. október 1-jétől a tagállamok megtilthatják külső gyújtású motorral felszerelt olyan gépjárművek első forgalomba helyezését, amelyeknél a motor követelményei a tüzelőanyagok vonatkozásában nem felelnek meg a legutóbb ezen irányelvvel módosított 70/220/EGK irányelv mellékleteiben foglalt rendelkezéseknek, kivéve ha a gyártó olyan igazolást állít ki, amelyet az a műszaki szolgálat elfogad, amely az eredeti típusjóváhagyást a kipufogógáz-értékekre megadta és amelyben kijelentik, hogy a gépjárművek hozzáigazítása az új tüzelőanyag-követelményekhez nagyobb műszaki változtatásokat követel meg, úgymint a szívó- illetve kipufogószelep-ülések anyagának megváltoztatását, a sűrítési arány csökkentését vagy a motor teljesítményveszteség-kompenzáló képességének fokozását; ilyen esetben ezt a tilalmat csak a 2. cikk (3) bekezdésében meghatározott időpontoktól kezdődően kell alkalmazni.
4. cikk
Legkésőbb 1987. december 31-ig a Tanács a Bizottság javaslatára
- a határértékek további csökkentéséről határoz az 1400 cm3-nél kisebb motor-lökettérfogatú gépjárművekre vonatkozóan, amelyeket legkésőbb 1992-ben alkalmazni kell a nemzeti típusjóváhagyás megadásánál és 1993-ban a gépjárművek első forgalomba hozatalánál,
- módosítja a 70/220/EGK irányelv III. melléklete szerinti vizsgálatot, hogy kiváltképpen a városon kívüli közlekedési ciklusok bevonásával azt hozzáigazítsa a jelenlegi feltételekhez,
- meghatározza az eljárásokat a III. mellékletben foglalt, módosított vizsgálat hatálybaléptetésére, valamint a legutóbb ezen irányelvvel módosított 70/220/EGK irányelv jelenlegi III. és III.A. mellékletének hatályon kívül helyezésére vonatkozó feltételeket, beleértve az átmeneti időt.
5. cikk
A tagállamok hatályba léptetik azokat a rendelkezéseket, amelyek szükségesek ahhoz, hogy ennek az irányelvnek 1988. július 1-je előtt megfeleljenek, és erről haladéktalanul tájékoztatják a Bizottságot.
6. cikk
Ennek az irányelvnek a tagállamok a címzettjei.
Kelt Brüsszelben, 1987. december 3-án.

Labels: 8
15
20